ΓΡΑΠΤΗ ΕΡΩΤΗΣΗ E-0673/00

υποβολή: Cristiana Muscardini (UEN) και Roberta Angelilli (UEN) προς την Επιτροπή

(9 Μαρτίου 2000)

Θέμα: Επεξεργασία δεδομένων προσωπικού χαρακτήρα και σεβασμός της ιδιωτικής ζωής

Από τα άρθρα 29 και 31 της ευρωπαϊκής οδηγίας 95/46(1) για την επεξεργασία δεδομένων προσωπικού χαρακτήρα, η Ομάδα προστασίας και η Επιτροπή προστασίας αναγνωρίζονται ως βασικοί οργανισμοί στο διάλογο για τον καθορισμό των κανόνων εφαρμογής της εν λόγω οδηγίας έξω από την επικράτεια της ΕΕ και ειδικότερα στις ΗΠΑ. Με τη χώρα αυτή έχουν αρχίσει εδώ και δύο χρόνια διαπραγματεύσεις, για το χρόνο ολοκλήρωσης των οποίων δεν είναι δυνατόν να γίνει οποιαδήποτε πρόβλεψη.

Η Επιτροπή,

1. Σκοπεύει να αναφέρει ποια είναι, στον τομέα των εγγυήσεων, τα σημεία τα οποία η ΕΕ θεωρεί ότι είναι θεμελιώδη και ότι δεν μπορούν να επιλυθούν με τη σημερινή κατεύθυνση των διαπραγματεύσεων;

2. Θεωρεί ότι οι διαφορές μεταξύ των εξεταζόμενων νομικών συστημάτων είναι τόσο ριζικές, ώστε να εμποδίζουν μια συμβιβαστική λύση που θα προβλέπει ασφαλείς εγγυήσεις για τους πολίτες και τους καταναλωτές;

3. Δεν νομίζει ότι η αποδοχή από την ευρωπαϊκή πλευρά της αρχής της αυτορρύθμισης, που προτείνεται από τις ΗΠΑ (safe harbour), περικλείει τον κίνδυνο φαλκίδευσης της προστασίας της ιδιωτικής ζωής και της εξασθένησης των κανόνων της οδηγίας;

4. Μπροστά στον κίνδυνο της επ' αόριστον αναβολής των διαπραγματεύσεων, δεν θεωρεί ότι θα ήταν σκοπιμότερη, για τη μεταφορά των δεδομένων έξω από την Ευρωπαϊκή Ένωση, η προσφυγή σε συμβατικά πρότυπα όπως αυτά τα οποία έχει ήδη επεξεργασθεί το Συμβούλιο της Ευρώπης και το Διεθνές Εμπορικό Επιμελητήριο;

5. Δεν θεωρεί, εν πάση περιπτώσει, ότι πρωταρχική επιδίωξη της ΕΕ θα πρέπει να είναι η κατοχύρωση της κατάλληλης προστασίας των δεδομένων προσωπικού χαρακτήρα των ευρωπαίων πολιτών και η εξασφάλιση νομικής βεβαιότητας για τις επιχειρήσεις μας;

(1) ΕΕ L 281 της 23.11.1995, σελ. 31.

Απάντηση του κ. Bolkestein εξ ονόματος της Επιτροπής

(2 Μαΐου 2000)

Ο ανεπίσημος διάλογος που διεξάγει η Επιτροπή με το Υπουργείο Εμπορίου των Ηνωμένων Πολιτειών, βάσει του άρθρου 25 της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, κατέληξε στη διατύπωση ενός προσωρινού συμπεράσματος στα τέλη Μαρτίου του 2000. Έχει ήδη γνωστοποιηθεί στο Ευρωπαϊκό Κοινοβούλιο η πρόταση της Επιτροπής προς τα κράτη μέλη να εξετάσουν, στα πλαίσια της διαχειριστικής επιτροπής του άρθρου 31 της οδηγίας για την προστασία των δεδομένων, την αμερικανική πρόταση δημιουργίας ενός ασφαλούς λιμένα, με στόχο την έκδοση θετικής γνωμοδότησης σχετικά με το επίπεδο προστασίας που παρέχει ο τελευταίος. Με την έκδοση της ανωτέρω γνωμοδότησης η Επιτροπή θα μπορέσει, δυνάμει του άρθρου 25, παράγραφος 6, της οδηγίας για την προστασία των δεδομένων, να εγκρίνει απόφαση που θα αναγνωρίζει ότι ο ασφαλής λιμένας παρέχει επαρκή προστασία όσον αφορά τη διαβίβαση δεδομένων προσωπικού χαρακτήρα στις συμμετέχουσες αμερικανικές επιχειρήσεις.

Οι επιχειρήσεις που προσχωρούν εκούσια στο αυτορρυθμιζόμενο σύστημα του ασφαλούς λιμένα πρέπει να δηλώνουν σαφώς και δημοσίως ότι θα τηρούν τις αρχές του ασφαλούς λιμένα και ότι δέχονται ναπόκεινται στις κανονιστικές διατάξεις ενός αμερικανικού δημόσιου οργανισμού. Σε περίπτωση μη τήρησης των ανωτέρω αρχών, ο εν λόγω οργανισμός θα μπορεί να εξετάζει τα σχετικά παράπονα και να παρέχει επανόρθωση έναντι αθέμιτων ή παραπλανητικών πρακτικών καθώς και αποζημίωση των φυσικών προσώπων, ανεξάρτητα από τη χώρα διαμονής τους ή την εθνικότητά τους.

Η Επιτροπή θεωρεί ότι οι ανωτέρω εγγυήσεις είναι επαρκείς τόσο για τους φορείς εκμετάλλευσης όσο και για τους πολίτες της Κοινότητας και, ως εκ τούτου, δεν θεωρεί ότι η προτεινόμενη διαπίστωση ικανοποιητικού επιπέδου προστασίας θαπονομεύσει τους κανόνες που θεσπίζονται στην οδηγία. Ειδικότερα, η Επιτροπήπενθυμίζει την προσέγγιση της ομάδας εργασίας των επιτρόπων για την προστασία των δεδομένων, που θεσπίσθηκε βάσει του άρθρου 29 της οδηγίας, στην οποία αναγνωρίζεται ότι η αυτορρύθμιση μπορεί καταρχήν να παράσχει αποτελεσματική προστασία της ιδιωτικότητας(1).

Στόχος της Επιτροπής είναι, αφενός, η όσο το δυνατόν ταχύτερη ολοκλήρωση των συνομιλιών με τις Ηνωμένες Πολιτείες και, αφετέρου, η έναρξη διαδικασιών που θα οδηγήσουν στην έγκριση απόφασης της Επιτροπής, βάσει του άρθρου 26, παράγραφος 4, της οδηγίας για την προστασία των δεδομένων, σχετικά με την αναγνώριση τυποποιημένων συμβατικών ρητρών οι οποίες θα παρέχουν επαρκείς εγγυήσεις όσον αφορά τη διαβίβαση δεδομένων προς οποιαδήποτε τρίτη χώρα. Η Επιτροπή θεωρεί ότι οι εν λόγω ρήτρες είναι αναγκαίες για τη συμπλήρωση των διαπιστώσεων ικανοποιητικού επιπέδου προστασίας όσον αφορά ορισμένες τρίτες χώρες ή συγκεκριμένους τομείς, παρέχοντας ένα μέσο στους φορείς εκμετάλλευσης της Κοινότητας για την κατά περίπτωση εξαγωγή δεδομένων προς οποιαδήποτε τρίτη χώρα.

Η Επιτροπή συμφωνεί με το αξιότιμο μέλος ότι πρωταρχικός στόχος της πρέπει να είναι η παροχή επαρκούς προστασίας κατά τη διαβίβαση δεδομένων προσωπικού χαρακτήρα προς τρίτες χώρες καθώς και ασφάλειας δικαίου για τις ευρωπαϊκές επιχειρήσεις. Η Επιτροπή θεωρεί ότι έχει εργασθεί επιτυχώς για την επίτευξη και των δύο ανωτέρω στόχων.

(1) Έγγραφο εργασίας WP 12 Διαβίβαση δεδομένων προσωπικού χαρακτήρα προς τρίτες χώρες: εφαρμογή των άρθρων 25 και 26 της οδηγίας της ΕΕ για την προστασία των δεδομένων, που εγκρίθηκε στις 24 Ιουλίου 1998 και διατίθεται στη διεύθυνση http://europa.eu.int/comm/internal_market/en/media/dataprot/index/htm.